รัฐบาลไทย-ข่าวทำเนียบรัฐบาล-โฆษกรัฐบาลเผย “นายกฯ” ติดตามการแก้ไขปัญหาน้ำมันรั่วไหลบริเวณมาบตาพุด จ.ระยอง อย่างใกล้ชิด ล่าสุด กรมเจ้าท่า ทร. หน่วยงานที่เกี่ยวข้อง ระดมสรรพกำลังปฏิบัติการแผนขจัดคราบน้ำมัน
วันศุกร์ที่ 28 มกราคม 2565
โฆษกรัฐบาลเผย “นายกฯ” ติดตามการแก้ไขปัญหาน้ํามันรั่วไหลบริเวณมาบตาพุด จ.ระยอง อย่างใกล้ชิด ล่าสุด กรมเจ้าท่า ทร. หน่วยงานที่เกี่ยวข้อง ระดมสรรพกําลังปฏิบัติการแผนขจัดคราบน้ํามัน
โฆษกรัฐบาลเผย “นายกฯ” ติดตามการแก้ไขปัญหาน้ํามันรั่วไหลบริเวณมาบตาพุด จ.ระยอง อย่างใกล้ชิด ล่าสุดกรมเจ้าท่า ทร. หน่วยงานที่เกี่ยวข้อง ระดมสรรพกําลังปฏิบัติการแผนขจัดคราบน้ํามัน ควบคุมการกระจายตัวน้ํามันได้ค่อนข้างดี พร้อมเฝ้าระวังไม่ให้คราบน้ํามันขึ้นฝั่ง
วันที่ 28 ม.ค. 65 นายธนกร วังบุญคงชนะ โฆษกประจําสํานักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ติดตามกรณีเหตุการณ์น้ํามันดิบรั่วไหลบริเวณมาบตาพุด จังหวัดระยอง จากท่อใต้ทะเลของทุ่นรับน้ํามันดิบกลางทะเล ของบริษัทสตาร์ปิโตรเลียม รีไฟน์นิ่ง จํากัด มหาชน (SPRC) ในช่วงกลางคืนของวันที่ 25 ม.ค. ที่ผ่านมา อย่างใกล้ชิด โดยนายกรัฐมนตรีได้สั่งการให้กรมเจ้าท่า กระทรวงคมนาคม กองทัพเรือ กระทรวงสาธารณสุข ตลอดจนหน่วยงานที่เกี่ยวข้องและหน่วยงานในพื้นที่ เร่งแก้ไขปัญหาโดยด่วน ซึ่งขณะนี้ทุกภาคส่วนทั้งภาครัฐและเอกชนในพื้นที่ได้บูรณาการความร่วมมือแก้ไขสถานการณ์น้ํามันรั่ว โดยมีการทําแผนรับมืออย่างเป็นขั้นตอนตามระดับความรุนแรง เพื่อให้การปฏิบัติงานในการแก้ไขสถานการณ์เป็นไปอย่างมีประสิทธิภาพ
ทั้งนี้ กรมเจ้าท่า ได้รายงานแผนการขจัดคราบน้ํามันให้นายกรัฐมนตรีรับทราบว่า ตั้งแต่เกิดเหตุการณ์ บริษัท สตาร์ปิโตรเลียม จํากัด ได้ประสานสมาคม IESG เพื่อให้การสนับสนุนน้ํายาขจัดคราบน้ํามัน ทุ่นล้อมน้ํามัน เรือ และบุคลากร ในการช่วยเหลือฉีดน้ํายาขจัดคราบน้ํามันตั้งแต่เริ่มการปฏิบัติ โดยมีการขออนุญาตใช้สารจากกรมควบคุมมลพิษจํานวน 40,000 ลิตร และมีการประสานกับองค์กรนานาชาติ OSCL เพื่อขอสนับสนุนน้ํายาและอุปกรณ์ และเครื่องบิน C130 ซึ่งได้มาถึงประเทศไทยเมื่อวันที่ 27 ม.ค. ที่ผ่านมา รวมทั้ง กรมเจ้าท่าแจ้งให้กองทัพเรือจัดตั้งศูนย์ปฏิบัติการในการขจัดคราบน้ํามันตามแผนขจัดคราบน้ํามันแห่งชาติ มีกรมเจ้าท่าเป็นฝ่ายเลขาฯ และหน่วยประสานงานการระดมฉีดสารน้ํายาขจัดคราบน้ํามัน หรือ Dispersant โดยได้รับความร่วมมือจากเรือของเอกชนที่มี pump เพื่อใช้ในกรณีที่กลุ่มคราบน้ํามันที่มีความหนืดและหนาพอสําหรับการดูด รวมทั้งเพิ่มจํานวนทุ่นกักเก็บน้ํามันให้มีความยาวอย่างน้อย 3,000 เมตร เพื่อใช้ในการล้อมกลุ่มคราบน้ํามันที่มีความหนืดหนาแล้วทําการดูด และป้องกันไม่ให้มีการเข้าฝั่ง ขณะเดียวกัน ได้ประสานขอภาพถ่ายทางอากาศทั้งในช่วงเช้าและเย็นจาก GISTDA เพื่อประกอบการสั่งการในแต่ละวัน รวมทั้งเตรียมพร้อมกรณีที่คราบน้ํามันเคลื่อนถึงฝั่ง โดยเตรียม shore boom กันที่ชายหาด และเตรียมชุดขจัดคราบไว้พร้อมแล้ว
โฆษกประจําสํานักนายกรัฐมนตรี กล่าวว่า กรมเจ้าท่าประเมินว่ามีการรั่วไหลของน้ํามันไม่เกิน 50,000 ลิตร จากเดิมที่คํานวณไว้ 400,000 ลิตร ที่เป็นการคํานวณในความเป็นไปได้ที่เลวร้ายที่สุด และดําเนินการในเวลากลางคืน ซึ่งต่อมามีการประมาณการใหม่ว่ามีจํานวน 160,000 ลิตร โดยจากการควบคุมสถานการณ์โปรยน้ํายาขจัดคราบน้ํามัน ที่ทําให้น้ํามันย่อยสลายได้โดยแบคทีเรียธรรมชาติ ตั้งแต่เมื่อคืนวันที่ 25 ม.ค. ที่ผ่านมาต่อเนื่องถึงขณะนี้ ควบคู่กับการทําแนวป้องกันเพื่อไม่ให้น้ํามันไหลไปยังชายฝั่งได้ โดยใช้กลยุทธ์ ล้อม กัก เก็บ ทําลาย ทําให้สามารถควบคุมการกระจายตัวของน้ํามันได้ค่อนข้างดี คาดว่ามีปริมาณน้ํามันเหลือในทะเลประมาณ 4,000 ลิตร และจากการประเมินการเคลื่อนที่ของคราบน้ํามันเมื่อวานนี้ (27 ม.ค.) คาดว่ามีความเป็นไปได้ที่น้ํามันจะขึ้นฝั่ง กรมเจ้าท่าและหน่วยงานที่เกี่ยวข้อง จึงดําเนินการเฝ้าระวัง ร่วมมือกันอย่างสุดความสามารถ เพื่อไม่ให้มีคราบน้ํามันขึ้นฝั่ง และจากการสํารวจคราบน้ํามันล่าสุดวันนี้ เมื่อเวลา 09.30 น. ทั้ง 3 จุดคือที่สุดหาดแม่รําพึง ลานหินขาว และโค้ง สอต. ยังไม่พบคราบน้ํามันแต่อย่างใด
“ขณะนี้หน่วยงานที่เกี่ยวข้องทุกฝ่าย มีการร่วมประชุม วางแผนแก้ไขปัญหา เตรียมกําลังพลและอุปกรณ์สนับสนุนการควบคุมคราบน้ํามัน และเตรียมทําความสะอาดชายหาด คาดการณ์ว่าผลกระทบที่เกิดขึ้น จะน้อยกว่าสถานการณ์ในปี 2556 เนื่องจากลมสงบและคลื่นน้อย ทําให้การกระจายตัวของคราบน้ํามันช้าลง อย่างไรก็ดี ขอให้ประชาชนในบริเวณที่ได้รับผลกระทบ และต้องการความช่วยเหลือ สามารถโทรแจ้งศูนย์ดํารงธรรม ที่หมายเลข 1567 หรือแจ้งองค์กรปกครองส่วนท้องถิ่นในพื้นที่” นายธนกร กล่าว